《徐春官暮山杂咏分题得蛟溪夜月》
明代·李东阳

蛟溪昨夜风雨恶，月光下照溪水浊。老蛟照月如照镜，却卷蜿蜒露头角。

平沙星星石凿凿，璇宇沈沈净如濯。云烟变灭氛䘲消，只有空明映寥廓。

广寒宫殿水中开，碧海鱼龙天上跃。团团桂影落虚圆，纵使吴刚无斧斫。

鳞甲空惊汉水鲸，羽毛不渡银桥鹊。已看毛骨生森爽，顿觉心神向开廓。

山中杖履不成眠，坐待空林纤月落。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。